Д Е К Л А Р А Ц И Я

Н

ие, Ранобудните студенти, сме водени от убеждението, че свободата на медиите е основополагаща за една демократична и правова държава. Една от основните ни цели е изграждането на активно гражданско общество, което да бъде коректив на властта. Ролята на медиите е да бъдат медиатор между обществеността и управляващите. Когато медиите са зависими от определени икономически и политически интереси и не могат свободно да отразяват действителността, връзката граждани - власт е нарушена.

С цел тази връзка да бъде възстановена е нужно журналистите да разполагат със свободата да изразяват своето собствено мнение, да провеждат разследвания, да задават неудобните въпроси и да се осланят единствено на световните демократични стандарти за качествена журналистика. В България медиите се превръщат от „четвърта власт“ в средство за компроматни войни и политическа пропаганда. Те са трибуна и същевременно параван на властимащите.

През последните години станахме свидетели на погазване на медийната свобода, чрез практики, които напомнят за един неотдавна отминал режим. Настоящото управление продължава и развива тези практики като през последните месеци станахме свидетели на натиск върху отделни журналисти. Вследствие някои от тях напуснаха, а на други им бяха подпалени автомобилите. След разследване за платени привърженици на партия от управляващото мнозинство Българската национална телевизия бе принудена да излъчва всички пленарни заседания. По този начин фокусът бе изместен и тя бе поставена в невъзможност да изпълнява своите функции на обществена медия. Съкратеният с пет милиона бюджет на БНТ е поредният удар върху телевизията.

Ние смятаме, че медийната среда е един от основните проблеми в настоящата обществено-политическа ситуация. В следствие на него, част от медиите са използвани като параван, прикриващ проблеми като:

1. Погазването на Конституцията и основни човешки права. Включително правото на свободно изразяване на мнение и правото на простест.

Пример за това е безпрецедентната концентрация на полицейски сили в центъра на София. На 12 ноември, по информация на МВР, са били разположени няколко хиляди служители на реда. Друг пример е блокирането на основни и възлови улици далеч отвъд законосъобразната зона за сигурност от двадесет метра.

1. Създаване на полицейски репресивен апарат, чийто наченки са залегнали в новия проектозакон за Министерство на вътрешните работи.

МВР се превръща в структура за натиск, на какъвто станахме свидетели на и след 12 ноември. Липсата на легитимация от страна на полицаите е грубо погазване на закона.

1. Липса на дългосрочна стратегия за развитие на държавата и липса на реформи в знакови сектори и провеждането на козметични такива. Вземането на популистки решения, диктувани от партийни интереси.

Пример за такова решение е удължаването на мораториума за собственост на земята. Решение, което противоречи на Договора за присъединяване на България към Европейския съюз и няма никаква правна стойност. Подобни решения поставят под съмнение европейската интеграция на страната.

1. Политическа криза, която се превръща в институционална такава. Доверието към законодателна, изпълнителна и съдебна власт е критично ниско.

Има опит ширещата се политическа и институционална криза да бъде превърната в обществена, чрез разделяне на обществото, противопоставяне на различни социални групи и насаждане на етническа омраза и ксенофобия.

В турболентната ситуация, в която се намира българското общество има нужда от компас, какъвто следва да бъдат българските медии. Те трябва да бъдат обективни, критични и да дават гласност на зараждащото се гражданско общество. Липсата на медийна свобода създава предпоставки за разпространение на корупция, чадър над олигархията и политически натиск върху критичната обществена маса. Нужна е прозрачност в собствеността на медиите. Такава прозрачност може да бъде отчасти постигната, чрез нов закон за медийната собственост.

 Ние, Ранобудните студенти, ще положим всички усилия да защитим конситуционно установените принципи за свобода на словото и печата.



27 Ноември 2013,

София,

Ранобудните студенти